บลจ.กสกิรชี้ลูกค้าไม่ตระหนกเกาหลีฮึ่ม
&nbsp;บลจ.กสิกรไทย ชี้ลูกค้ากองทุนบอนด์กิมจิไม่ตื่นตระหนกปัญหาคาบสมุทรเกาหลี มองโอกาสเกิดสงคราม-สั่งห้ามเคลื่อนยายเงินออกมีน้อย
3 ธ.ค. 2553

บลจ.กสิกรไทย ชี้ลูกค้ากองทุนบอนด์กิมจิไม่ตื่นตระหนกปัญหาคาบสมุทรเกาหลี มองโอกาสเกิดสงคราม-สั่งห้ามเคลื่อนยายเงินออกมีน้อย
 นายพัชระ สมะลาภา กรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย กล่าวว่า บริษัทยังไม่พบว่าลูกค้าที่ลงทุนในกองทุนรวมพันธบัตรเกาหลีใต้มาขอไถ่ถอนหน่วยลงทุนคืน โดยปัจจุบันมีเงินลงทุนในพันธบัตรเกาหลีใต้ประมาณ 8.3 หมื่นล้านบาทและจะครบไถ่ถอนในปีหน้าประมาณ 6 หมื่นล้านบาท
 อย่างไรก็ตามบริษัทพยายามชี้แจงให้ลูกค้าได้เข้าใจถึงสถานการณ์ที่เกิดขึ้น โดยมองกรณีของเกาหลีเป็น 2 ประเด็นคือในเรื่องของความเสี่ยงด้านสงครามมองว่าไม่น่าจะเกิดขึ้น เพราะเกาหลีเหนือไม่น่าจะได้อะไรจากเหตุการณ์นี้
 ประเด็นที่สองน่าห่วงคือ ถ้านักลงทุนตกใจดึงเงินที่ลงทุนกลับ จนเกาหลีใต้สั่งห้ามเคลื่อนย้ายเงินนั้นน่ากังวลมากกว่า แต่ก็มองว่าไม่น่าจะเกิดขึ้น เพราะเกาหลีใต้กู้เงินต่างประเทศจำนวนมาก หากดำเนินการเช่นนี้จะส่งผลต่ออนาคตทำให้นักลงทุนทั่วโลกไม่เชื่อมั่นและที่สุดเชื่อว่ากองทุนการเงินระหว่างประเทศ (ไอเอ็มเอฟ) จะเข้ามาช่วยเหลือ แต่หากเกาหลีใต้จะห้ามเคลื่อนย้ายเงินออกเป็นเวลา 1 เดือน เพื่อลดความตื่นตระหนกและชี้แจงสถานการณ์ที่เกิดขึ้นก็เป็นสิ่งที่ยอมรับได้
 นายพัชระ กล่าวว่า ปัจจุบันผลตอบแทนของกองทุนรวมพันธบัตรเกาหลีใต้ลดลงค่อนข้างมากทำให้ไม่น่าสนใจและวันที่ 1 ม.ค.2554 เกาหลีใต้จะเก็บภาษีจากดอกเบี้ย 15% จากปัจจุบันยกเว้นให้นักลงทุน ซึ่งกรณีนี้ก็อาจทำให้ความน่าสนใจของกองทุนพันธบัตรเกาหลีใต้ลดลงไปอีก ซึ่งบริษัทก็พยายามหาการลงทุนใหม่ๆ มาทดแทนเงินลงทุนที่ทยอยครบไถ่ถอนอย่างต่อเนื่อง โดยตั้งแต่ต้นปีออกกองทุนพันธบัตรอินเดีย ซึ่งก็ได้รับความสนใจจากลูกค้า แม้ผลตอบแทนยังน้อยกว่าพันธบัตรเกาหลีใต้ รวมทั้งออกกองทุนเพื่อไปฝากเงินในสหรัฐอาหรับเอมิเรตส์ก็ให้ผลตอบแทนดีกว่าพันธบัตรเกาหลี